Folketing
2002-05-27

Jeg er glad for denne mulighed for at redegøre for regeringens holdning til, hvordan vi i tiden op til topmødet i Prag den 21. og 22. november 2002 skal udstikke kursen for NATO's fremtidige udvikling. Regeringen ser meget frem til Pragtopmødet, fordi vi her har gode muligheder for at se en af Danmarks helt centrale udenrigs- og sikkerhedspolitiske målsætninger bragt ud i livet. Jeg tænker naturligvis på den ambitiøse udvidelse af NATO. Det er en målsætning, som vi fra dansk side har forfulgt med stor styrke og med bred politisk og folkelig opbakning i ryggen. Som jeg har redegjort for både i det Udenrigspolitiske Nævn og Forsvarsudvalget, tegner der sig mulighed for en udvidelse med helt op til syv lande, herunder de tre baltiske lande. Derfor kan 2002 blive et historisk år for en europæisk integration, ikke mindst fordi vi på Det Europæiske Råd i København 3 uger efter Pragtopmødet jo håber på at kunne byde velkommen til måske ti nye EU-lande. Terrorangrebet på USA den 11. september sidste år vil selvsagt også præge topmødet i Prag.